Informácia      
   pre žiadateľov o poskytnutie dotácie z  Úradu vlády Slovenskej republiky v programe 

Kultúra národnostných menšín 2011

Čl. 1
Zameranie, ciele a priority programu

(1)	Program slúži na podporu a rozvoj kultúry národnostných menšín, na zachovanie ich identity a materinského jazyka. Program reaguje na aktuálne zmeny, priority a kultúrne potreby národnostných menšín. 

(2)	Dotácia z programu poskytnutá na základe zákona č. 524/2010 Z. z. o poskytovaní dotácií v pôsobnosti Úradu vlády Slovenskej republiky je zameraná predovšetkým na podporu kultúrnych aktivít a umeleckej tvorby, aktivít divadelných a ľudovoumeleckých súborov, na podporu záujmovej činnosti a využitia voľného času, na podporu výskumu kultúry, života, histórie, jazyka a identity príslušníkov menšín, edičnej činnosti, periodickej a neperiodickej tlače, zvukových a multimediálnych nosičov a elektronických výstupov, aktivít kultúrnych inštitúcií a cirkevných inštitúcií, na podporu vzdelávacích projektov, zahraničných kultúrnych aktivít a medzinárodných kultúrnych aktivít 

(3)	Základným cieľom programu je podporovať kultúrne aktivity národnostných menšín         v členení podľa jednotlivých podprogramov:
1.1 Živá kultúra
           1.2 Periodická tlač
               1.3 Neperiodická tlač
              1.4 Kultúrna politika
(4)	Priority programu :
•	podpora kultúrnych aktivít zameraných na deti a mládež, 
•	podpora kultúrnych aktivít s dlhoročnou tradíciou,
•	podpora kultúrnych aktivít s originálnym nápadom, 
•	podpora minimálne jedného týždenného periodika pre menšinu, 
•	prioritné vydávanie diel národnostných autorov – vznik pôvodnej tvorby, 
•	zverejnenie kultúrnych obsahov týkajúcich sa kultúry národnostných menšín na internete,
•	podpora projektov prezentácie národnostnej kultúry smerom k majorite,
•	podpora realizácie seminárov a konferencií národnostných kultúrnych aktivít s celoštátnym alebo s medzinárodným rozmerom,
•	podpora sociologického, etnografického a historického výskumu vývoja národnostných menšín na území Slovenska.

Čl. 2
Členenie a charakteristika podprogramov a oblastí

1.1	Podprogram  Živá kultúra

Podprogram je zameraný na podporu rozvoja a prezentácie národnostných kultúrnych aktivít, ktoré prispievajú k posilňovaniu národnostnej kultúry a identity a k rozvoju multikultúrneho chápania spoločnosti. 
Prioritne sa podporujú projekty, ktoré prinášajú synergický efekt v danej oblasti kultúry, projekty, ktorých výsledkom bude vytvorenie, zachovanie a rozvoj trvalých kultúrnych hodnôt, projekty s detskými a mládežníckymi aktivitami. Nepodporujú sa aktivity typu: členská schôdza, deň detí, deň matiek, deň obce, oberačkové slávnosti, komerčné aktivity, ezoterické aktivity, športové aktivity. 

Podprogram sa delí na nasledovné oblasti:

1.1.1 Festivaly a prehliadky (hudobné, tanečné, spevácke)   
Oblasť je zameraná na podporu umeleckej konfrontácie (nefolklórnej) v oblasti hudby, tanca a spevu. Dotácia je určená pre usporiadateľov kultúrno-spoločenských prehliadok a festivalov s miestnym, regionálnym alebo celoslovenským významom.   
Dotácia je podmienená predložením  komplexného realizačného  plánu obsahujúceho scenár podujatia, zoznam účinkujúcich atď.  

1.1.2 Folklórne aktivity a podujatia  
Oblasť je zameraná na podporu zachovania a rozvoja folklórneho hnutia. Dotácia je určená pre amatérske folklórne súbory; na prezentáciu, hosťovanie a ich materiálno-nástrojové zabezpečenie. Dotáciu môžu použiť aj usporiadatelia folklórnych  prehliadok, festivalov, súťaží s miestnym, regionálnym alebo celoslovenským významom, ako aj  usporiadatelia odborných seminárov pre vedúcich folklórnych skupín. 
Dotácia je podmienená predložením komplexného  realizačného  plánu obsahujúceho scenár podujatia, zoznam účinkujúcich atď.    

1.1.3 Divadelná činnosť      
Oblasť je zameraná na podporu vystúpení amatérskych divadelných súborov (činoherné, tanečné, pohybové, hudobno-dramatické, bábkové divadlo, pantomíma, alternatívne formy divadla), ako aj národnostných divadiel v zriaďovateľskej pôsobnosti vyššieho územného celku (Divadlo Alexandra Duchnoviča, Divadlo Romathan, Divadlo Thália, Jókaiho divadlo) mimo svojho sídla. Národnostné divadlá v zriaďovateľskej pôsobnosti vyšších územných celkov sa môžu uchádzať o dotáciu na naštudovanie inscenácie štúdiového predstavenia. O dotáciu môžu žiadať aj obce a nimi zriadené subjekty na zabezpečenie hosťovania národnostných divadiel. Dotáciu môžu použiť aj usporiadatelia divadelných  prehliadok a festivalov s miestnym, regionálnym alebo celoslovenským významom, ako aj usporiadatelia odborných seminárov pre vedúcich divadelných skupín. 
Dotácia je podmienená predložením komplexného  realizačného  plánu obsahujúceho  námet divadelnej hry, resp. inscenácie a zloženie realizačného tímu (v prípade novej hry) a bodový scénosled podujatia (v prípade divadelného festivalu, prehliadky alebo seminára). 

1.1.4 Celoštátne postupové súťaže v umeleckej tvorivosti  
Oblasť je zameraná na podporu celoštátnych postupových súťaží  v oblasti tanečného umenia, divadelného umenia, spevu a hudby, poézie a prózy.
Dotácia je podmienená predložením komplexného  realizačného  plánu obsahujúceho  správu o realizácii predchádzajúceho ročníka, zoznamu účastníkov a víťazov predchádzajúceho ročníka a  podrobného scenára, resp. propozícií predmetnej súťaže na rok 2011.

1.1.5 Umelecké  tvorivé dielne 
Oblasť je zameraná na podporu rozvoja špecifických umeleckých zručností národnostnej kultúry prostredníctvom výchovy k umeniu a výchovou umením. Dotáciu je možné použiť aj na komunitné aktivity centier pracujúcich v rómskych osídleniach. 
Dotácia je podmienená predložením komplexného realizačného plánu obsahujúceho  rozpracovanú metodiku aktivít, zloženie realizačného tímu atď.

1.1.6 Kultúrno-vzdelávacie tábory     
Oblasť je zameraná hlavne na podporu prázdninových táborov pre deti a mládež patriacich k národnostnej menšine, ktorých cieľom je prehlbovanie identity príslušníkov národnostnej menšiny, zdokonaľovanie sa v materinskom jazyku s cieľom hlbšieho spoznania vlastnej národnostnej kultúry. Prioritne sa podporujú projekty pre deti a mládež patriace k národnostným menšinám, ktoré nenavštevujú školy s vyučovacím jazykom  národnostných menšín. 
Dotácia je podmienená predložením komplexného realizačného plánu obsahujúceho     rozpracovanú metodiku aktivít a pedagogický zámer projektu, denný program, resp. scenár podujatia a predbežný zoznam vedúcich.

1.1.7 Výstavné aktivity
Oblasť je zameraná na podporu výstav a kultúrnych aktivít, ako aj  činností rozvíjajúcich výtvarné umenie, fotografiu a dizajn (napr. vernisáže, výstavy, semináre k výtvarnému umeniu, katalógy vystavených diel, bulletiny). 
Dotácia je podmienená predložením komplexného realizačného plánu obsahujúceho scenár podujatia, časový harmonogram atď.

1.1.8 Literárne aktivity
Oblasť je zameraná na podporu jednorazových, resp. cyklických literárnych aktivít a podujatí, na dosiahnutie účinnejšej prezentácie klasickej a súčasnej národnostnej literárnej tvorby - literárne večery, autorské čítania, literárne semináre, literárno-spoločenské podujatia, aktivity na podporu čítania a výchovy k literárnemu umeniu najmä u detského čitateľa. Dotácia je určená aj na podporu prezentácie zhudobnenej národnostnej poézie. 
Dotácia je podmienená predložením komplexného realizačného plánu obsahujúceho scenár podujatia, zoznam účinkujúcich atď.

1.1.9 Výskum 	
Oblasť je zameraná na podporu sociologického, etnografického a historického výskumu vývoja kultúry, umenia a kultúrneho života národnostných menšín na území Slovenska. Výskum bude ukončený spracovaním záverečnej správy, ktorá bude aj súčasťou vyúčtovania.
Dotácia je podmienená predložením komplexného realizačného plánu obsahujúceho projekt, časový plán realizácie a realizačný tím výskumu.

1.2 Podprogram Periodická tlač 

Základným poslaním podprogramu je podporovať vydávanie periodík, zameraných na kultúrny život národnostných menšín, ako napr. literárnych, umelecko-vedných a umelecko-kritických, študentských a detských časopisov. V prípade podania projektu na vydávanie periodika, ktoré obsahuje aj prílohy, nie je možné podať ďalšie žiadosti na tieto prílohy .
Prioritou podprogramu je vydávanie národnostných týždenníkov. Periodická tlač musí vychádzať podľa § 2 ods.1 zákona č. 167/2008 Z.z. z  9. apríla 2008 o periodickej tlači a agentúrnom spravodajstve a o zmene a doplnení niektorých zákonov (tlačový zákon) najmenej dvakrát v kalendárnom roku. Nepodporuje sa vydávanie miestnej, samosprávnej, religióznej a športovej tlače, vydávanie bulvárnej tlače  a periodík, ktoré nedosahujú náležitú umeleckú a odbornú úroveň.
Dotácia je podmienená predložením dvoch periodík z predchádzajúceho ročníka; pri nových projektoch podpísaný odborný posudok od odborníka pôsobiaceho v oblasti posudzovaného projektu, nie starší ako tri mesiace a návrh vzorového vydania novovznikajúceho periodika v zmysle uvedených technických parametrov; adresár odberateľov pri nepredajných periodikách.
Oblasti podprogramu:
1.2.1  denníky
1.2.2  týždenníky a dvojtýždenníky
1.2.3  mesačníky a dvojmesačníky
1.2.4  štvrťročníky
1.2.5  občasníky

1.3 Podprogram Neperiodická tlač 

Základným poslaním podprogramu je podporovať edičnú činnosť, vydavateľské a publikačné aktivity posilňujúce identitu národnostných menšín prostredníctvom pôvodnej, krásnej, odbornej, vedeckej literatúry a prekladateľskej činnosti.
Nepodporuje sa vydávanie bedekrov, kuchárskych kníh, ezoterických diel  a športovej tlače, ani diel, ktoré nedosahujú náležitú umeleckú a odbornú úroveň. 
Dotácia v tejto oblasti je tiež určená na podporu národnostných kultúrnych projektov realizovaných prostredníctvom internetu, na podporu zverejnenia kultúrnych a vedeckých obsahov, na rozširovanie a prijímanie informácií o národnostných menšinách v elektronickej forme a na podporu multimediálnych projektov (CD, DVD). Cieľom tejto oblasti je vydanie zvukových nosičov národnostných autorov a audiovizuálnej prezentácie života a životného diela významných národnostných osobností a kolektívov spoločenského a kultúrneho života. 
Dotácia je podmienená predložením ukážky rukopisu v rozsahu najmenej 10 strán, ak ide o prózu, alebo v rozsahu 5 básní, ak ide o poéziu, a ukážky v rozsahu 2 až 3 ilustrácií alebo fotografií vo formáte 9 x 13 cm alebo inej ukážky obrazovej časti publikácie, ďalej stručného  obsahu publikácie v rozsahu najviac jednej strany, odborného posudku od odborníka pôsobiaceho v oblasti posudzovaného projektu, nie staršieho ako tri mesiace a platnej autorskej zmluvy uzatvorenej medzi autorom a žiadateľom, ak žiadateľom nie je autor. Uzatvorenú autorskú zmluvu požadujeme ako garanciu vydavateľa, že podporený projekt sa po dokončení edične zrealizuje. Pri reedíciách a prekladoch je potrebné predložiť recenzie alebo iné odborné odporúčania a jeden výtlačok alebo fotokópiu z predchádzajúcej edície. V prípade CD nosičov je potrebné predložiť demonahrávku elektronického nosiča v bežnom formáte a pri elektronických médiách návrh novovznikajúcej webovej stránky alebo rozvojový plán už existujúcej webovej stránky.

Oblasti podprogramu:
1.3.1    pôvodná tvorba národnostných autorov
1.3.2    prekladová literatúra
1.3.3    spoločensko-vedná a umenovedná literatúra 
1.3.4    monografie (dvojjazyčné) miest a obcí
1.3.5    elektronické médiá a multimediálne projekty

1.4 Podprogram KULTÚRNA POLITIKA

Podprogram je zameraný na financovanie len multikultúrnych projektov (minimálne dvoch národnostných menšín), ktoré sa svojím obsahom, významom, rozsahom, náročnosťou a dosahom podieľajú na realizácii zámerov kultúrnej politiky v oblasti kultúry národnostných menšín.

Oblasti podprogramu:

1.4.1	Multikultúrne prezentačné aktivity 
Oblasť je zameraná na podporu multikultúrnych projektov prezentácie kultúr národnostných menšín a na podporu multikultúrnych projektov, ktoré vedú k potláčaniu rasizmu, xenofóbie a všetkých prejavov diskriminácie. 
Dotácia je podmienená predložením komplexného realizačného plánu obsahujúceho scenár podujatia, zoznam účinkujúcich atď.  

1.4.2	Odborné multikultúrne semináre a konferencie
Oblasť je zameraná na podporu realizácie multikultúrnych seminárov a konferencií národnostných menšín predovšetkým s celoštátnym alebo s medzinárodným rozmerom.
Dotácia je podmienená predložením komplexného realizačného plánu obsahujúceho scenár podujatia, počet účastníkov seminára atď.

1.4.3	Multikultúrny výskum 
Oblasť je zameraná na podporu multikultúrneho sociologického, etnografického a historického výskumu vývoja národnostných menšín na území Slovenska. Výskum bude ukončený predložením záverečnej správy, ktorá bude súčasťou vyúčtovania.
Dotácia je podmienená predložením komplexného realizačného plánu obsahujúceho projekt, časový plán realizácie a realizačný tím výskumu.

Čl. 3
Spolufinancovanie

(1)	Dotáciu možno poskytnúť žiadateľovi, ak preukáže, že má na financovanie projektu, na ktorý dotáciu požaduje, zabezpečené spolufinancovanie z vlastných zdrojov alebo iných zdrojov najmenej vo výške 5 % z celkového rozpočtu projektu.

(2)	Ak nie je dotácia poskytnutá v požadovanej výške, spolufinancovanie z vlastných zdrojov alebo iných zdrojov  môže  komisia znížiť úmerne k výške poskytnutej dotácie.

Čl. 4
Oprávnené a neoprávnené výdavky

(1)	Pri použití finančných prostriedkov musí byť zabezpečená maximálna hospodárnosť, efektívnosť, účinnosť a účelnosť ich použitia v súlade § 19 ods. 3 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.
 
(2)	Úrad rozhoduje o  použití disponibilného objemu finančných prostriedkov v súlade so  zákonom o štátnom rozpočte na príslušný rozpočtový rok, pri súčasnom dodržaní príslušných zákonných predpisov. 

(3)	Do rozpočtu projektu je žiadateľ povinný uviesť všetky náklady na projekt v členení podľa prílohy č. 3 k zákonu č. 524/2010 Z. z. vrátane predpokladaných výnosov.

(4)	Základným rámcom pre posúdenie charakteru výdavku je platná ekonomická klasifikácia rozpočtovej klasifikácie (Finančný spravodajca č. 14/2004, 9/2005, 3/2006, 10/2006, 11/2007, č.5/2008, 6/2009, 5/2010 a 12/2010), zákon č. 595/2003 Z. z. o dani z príjmov v znení neskorších predpisov, zákon č.523/2004 Z. z. o rozpočtových pravidlách verejnej správy  a o zmene a doplnení niektorých zákonov v znení neskorších predpisov, zákon č. 486/2010 Z. z., ktorým sa mení a dopĺňa zákon č. 431/2002 Z. z. o účtovníctve v znení neskorších predpisov.
 
(5)	Ak žiadateľ je platcom DPH, ktorý si môže uplatniť odpočítanie DPH, za oprávnený výdavok sa bude považovať iba výdavok na úhradu základu DPH , t, j. bez DPH.
 
(6)	Nadväzne na uvedené sú v programe  Kultúra národnostných menšín 2011

Oprávnené (akceptovateľné) výdavky (položky):
Honoráre (odmeny) a osobné náklady: 
a)	honoráre (odmeny) môžu byť vyplatené autorom literárnych, iných umeleckých a vedeckých diel, výkonným umelcom – hercom, tanečníkom, spevákom, a pod., výrobcom zvukových a zvukovo – obrazových záznamov a zhotoviteľom databáz, a to v zmysle zákona č. 618/2003 Z. z. o autorskom práve a právach súvisiacich s autorským právom (autorský zákon) v znení neskorších predpisov, vrátane povinných odvodov organizáciám, ktoré vykonávajú kolektívnu správu práv na základe oprávnenia udelenom MK SR ( napr. SOZA, LITA, SLOVGRAM, OZIS, SAPA a pod. )
b)	osobné náklady sú odmeny za vykonanie práce na základe uzatvorených dohôd o vykonaní práce alebo na základe príkazných zmlúv, resp. zmlúv o diele – napr. tlmočnícke  a prekladateľské služby, korektorské práce,
c)	práce a služby vykonávané/realizované na základe objednávky/faktúry - ide výlučne o vystúpenia umelcov, sólistov, súborov a moderátorov.

Nájom (prenájom) priestorov na realizáciu projektu na základe nájomných  zmlúv alebo objednávok : 
a)	interiér - kultúrne domy, sály, klubovne, výstavné priestory, ateliéry a pod.,
b)	exteriér – amfiteátre, skanzeny, mobilné konštrukcie – pódium, stany, sedenie a iné verejnosti prístupné miesta.

Nájom (prenájom) techniky na realizáciu projektu na základe nájomných  zmlúv alebo objednávok 
 - osvetľovacia, zvuková, kamerová, premietacia, tlmočnícka, hudobná, výpočtová a pod. 

Služby súvisiace s realizáciou projektu, t.j. práce/služby vykonávané/realizované na základe objednávky/faktúry (napr. usporiadateľská služba, obrazová a zvuková produkcia, výroba filmových kópií, služby osvetľovacie, ozvučovacie, premietacie, kamerové, tlmočnícke a prekladateľské, fotoslužba, požičovné filmov, technická realizácia výstavy a služby súvisiace s realizáciou výtvarného diela, s výrobou divadelnej scény, kostýmov, šitie krojov, oprava krojov, oprava hudobných nástrojov).

Cestovné a prepravné: 
1)	cestovné:
•	sú výdavky účinkujúcich a organizátorov podujatí spojené s dopravou osôb zabezpečovanou oficiálnymi dopravcami (vlakové lístky, autobusové lístky a lístky na mestskú hromadnú dopravu,
•	sú výdavky spojené s dopravou osôb – účinkujúcich, zabezpečované právnickou alebo fyzickou osobou, ktorá má živnostenské oprávnenie (koncesnú listinu) v zmysle zákona č. 455/1991 Zb. o živnostenskom podnikaní (živnostenský zákon) v znení neskorších predpisov,
•	sú výdavky spojené s dopravou osôb - náhrady za spotrebované pohonné látky patria zamestnancovi podľa cien pohonných látok prepočítaných podľa spotreby pohonných látok uvedenej v technickom preukaze cestného motorového vozidla alebo v osvedčení o evidencii cestného motorového vozidla v zmysle § 7 ods. 4 zákona č. 40/2009 Z. z. úplné znenie zákona č. 283/2002 Z. z. o cestovných náhradách v znení neskorších predpisov; žiadateľ ich môže uplatniť len v prípade, ak ide preukázateľne o hospodárnejšie a efektívnejšie vynakladanie finančných prostriedkov ako doprava zabezpečovaná oficiálnymi dopravcami (úrad bude akceptovať len nákup PHM),
2)	prepravné:
•	sú výdavky nesúvisiace s dopravou osôb a nákupom tovarov, napr. ak ide o výdavky spojené s prepravou zvukovej a osvetľovacej techniky, preprava filmov a pod., zabezpečované právnickou alebo fyzickou osobou, ktorá má živnostenské oprávnenie (koncesnú listinu) v zmysle zákona č. 455/1991 Zb. o živnostenskom podnikaní (živnostenský zákon) v znení neskorších predpisov,
•	sú výdavky nesúvisiace s dopravou osôb a nákupom tovarov, napr. ak ide o výdavky spojené s prepravou zvukovej a osvetľovacej techniky, prepravou filmov a pod., v zmysle § 7 ods. 4 zákona č. 40/2009 Z. z. úplné znenie zákona č. 283/2002 Z. z. o cestovných náhradách v znení neskorších predpisov; žiadateľ ich môže uplatniť len v prípade hospodárnejšieho a  efektívnejšieho vynakladania finančných prostriedkov ako dopravou zabezpečovanou oficiálnymi dopravcami (úrad bude akceptovať len nákup PHM).

Ubytovanie účinkujúcich, organizátorov, resp. realizátorov podujatia.

Polygrafické náklady súvisiace s výrobou periodických a neperiodických publikácií  - predtlačová príprava (napr. sadzba, layonet, zalomenie, výstup na filmy, pdf súbory, CTP), tlač, väzba, ochranný obal a pod. 

Propagačné materiály a publicita - napríklad výroba pozvánok, letákov, plagátov, katalógov, bulletinov, zborník, výroba dokumentov z podujatí, fotodokumentácia, plošná a mediálna propagácia súvisiaca s projektom. 

Výroba zvukového a multimediálneho nosiča - napríklad náklady spojené s výrobou nosiča ako mastering, lisovanie, balenie, obal nosiča s prílohami (booklet, inlay card).

Obstaranie hmotného majetku z bežných výdavkov -  ide o výdavky  na obstaranie samostatných hnuteľných vecí, prípadne súborov hnuteľných vecí (definované zákonom č. 595/2003 Z. z. o dani z príjmov v znení neskorších predpisov), ktoré majú samostatné technicko-ekonomické určenie a ktorých vstupná cena je najviac 1 700 eur a nižšia a prevádzkovo-technické funkcie kratšie ako jeden rok alebo dlhšie ako jeden rok. To znamená, že ide len o tie samostatné hnuteľné veci, resp. súbory hnuteľných vecí, ktoré spĺňajú zároveň všetky tri uvedené kritériá; je potrebné špecifikovať každú položku samostatne napr. PC, fax, kopírka, tlačiareň, fotoaparát; Ide o taký majetok, ktorý súvisí s realizáciou projektu.

Obstaranie krojov a krojových súčastí z bežných výdavkov – ide o výdavky na obstaranie samostatných hnuteľných vecí, prípadne súborov hnuteľných vecí (definované zákonom č. 595/2003 Z. z. o dani z príjmov v znení neskorších predpisov), ktoré majú samostatné technicko-ekonomické určenie a ktorých vstupná cena je najviac 1 700 eur a nižšia a prevádzkovo-technické funkcie kratšie ako jeden rok alebo dlhšie ako jeden rok; to znamená, že ide len o tie samostatné hnuteľné veci, resp. súbory hnuteľných vecí, ktoré spĺňajú zároveň všetky tri uvedené kritériá; 

Materiálové náklady súvisiace s realizáciou projektu  – nákup (samostatný) materiálu súvisiaceho s realizáciou projektu (napríklad materiál na kroje, materiál na tvorivé dielne ako kresliarske potreby, modelovacie potreby, pomôcky na šitie, materiál na tvorbu čipky, hrnčiarskych, drevených a prútených výrobkov, materiál na kováčske výrobky, materiál na kostýmy, scénu a pod.); ide o také materiálové náklady, bez ktorých nie je možné projekt realizovať, pretože tvoria jeho podstatnú súčasť. 

Poštovné – len podprogramy 1.1 a 1.2 - úrad pokryje položku najviac do výšky 5 % zo sumy pridelenej dotácie; nesmie však ísť o nákup známok. 

Strava a občerstvenie pre priamych účastníkov podujatia – len podprogram 1.1 - úrad pokryje položku najviac do výšky 10 % zo sumy pridelenej dotácie; nesmie však ísť o nákup alkoholických nápojov a cigariet. 

Vstupenky na kultúrne podujatia, do múzeí, galérií, národnostných divadiel, jaskýň, hradov, zámkov - len podprogram 1.1.6 – Kultúrno-vzdelávacie tábory - úrad pokryje položku najviac do výšky 5% zo sumy  pridelenej dotácie. 

Dôležité upozornenie! 
Pri každom plánovanom akceptovateľnom výdavku (položke štruktúrovaného rozpočtu) sa uvádza jednotka (napr. kus, sada, pár, merná jednotka – napr. km, litre, jednotka času – napr. hodina pri osobných výdavkoch, osoba/deň pri stravovaní, osoba/noc pri ubytovaní a pod.), cena za jednotku v eurách, počet jednotiek, výdavky spolu v eurách (ceny sa uvádzajú vrátane DPH) v zmysle § 6 ods. 2 písm. b) zákona č. 524/2010 Z. z. o poskytovaní dotácií v pôsobnosti Úradu vlády Slovenskej republiky. Súčasťou štruktúrovaného rozpočtu je aj komentár, v ktorom sa podrobne rozpracujú jednotlivé položky rozpočtu tak, aby bol zrejmý spôsob, akým sú jednotlivé sumy vypočítané.
Položky uvedené v štruktúrovanom rozpočte budú záväzné pri vyúčtovaní projektu!

 Neoprávnené (neakceptovateľné) výdavky (položky):
•	Dotáciu nemožno poskytnúť ani použiť na splácanie úverov, pôžičiek a úrokov z prijatých úverov a pôžičiek, ani na úhradu záväzkov z predchádzajúcich rozpočtových rokov, refundáciu výdavkov uhradených v predchádzajúcich rozpočtových rokoch, úhradu výdavkov na správu žiadateľa, úhradu miezd, platov, služobných príjmov a ostatných osobných vyrovnaní,  výdavky nezahrnuté do rozpočtu projektu (§ 3 ods. 3 zákona č. 524/2010 Z. z. o poskytovaní dotácií v pôsobnosti Úradu vlády  SR), 
•	výdavky na mzdy, platy, služobné príjmy a ich náhrady a ostatné osobné vyrovnania, zákonné odvody - poistné a príspevok do poisťovní. Mzdou sa rozumie peňažné plnenie alebo plnenie peňažnej hodnoty poskytované zamestnávateľom zamestnancovi za prácu (zákon č. 311/2001 Z. z. Zákonník práce v znení neskorších predpisov). Plat definuje napr. zákon č. 312/2001 Z. z. o štátnej službe a o zmene a doplnení niektorých zákonov v znení neskorších predpisov, 
•	odvody do poisťovní, 
•	poistenie osôb a majetku, 
•	telefónne poplatky (pevné linky i mobilné telefóny), telefónne karty, fax, e-mail, internet, 
•	finančné ceny, vecné ceny, diplomy, visačky, ďakovné listy, odznaky, dary, kvetinové koše, kvety, vence, reklamné predmety (perá, tričká, tašky, čiapky a pod.), suveníry, 
•	stravné a vreckové  v zmysle zákona o cestovných náhradách, víza, 
•	výzdoba a dekorácia interiérov a exteriérov, 
•	účtovnícke práce, výdavky na právne a ekonomické služby, 
•	štipendiá, 
•	preprava realizovaná taxi službou, nákup mazadiel, parkovacie poplatky pri použití súkromného alebo služobného motorového vozidla, diaľničné známky, prenájom vozidiel, náklady na servis, údržbu a opravy dopravných prostriedkov, 
•	sprievodné podujatia – tlačové strediská, recepcie, módne prehliadky, vyhliadkové lety, plavby, promotion, krsty a pod.,
•	kancelárske potreby, ktoré nesúvisia s realizáciou projektu, 
•	režijné náklady - vodné, stočné, plyn, elektrina, zriadenie a prevádzka internetovej stránky a pod.,
•	nákup známok, kolkov a pod., 
•	propagácia žiadateľa v médiách, reklamné bannery,
•	obstaranie hmotného majetku nad 1 700 eur,
•	obstaranie hmotného majetku z bežných výdavkov, ktorý bezprostredne nesúvisí s realizáciou projektu, resp. je efektívnejšie si takýto majetok prenajať napr.: stoličky, slnečníky a pod.,
•	zriadenie prípojky na plyn, elektriku, vodu, telefón, internet.

Čl. 5
Podmienky vyúčtovania dotácie

(1)	Prijímateľ vyúčtuje použitie dotácie v termíne a vo forme stanovenej v zmluve o poskytnutí dotácie z rozpočtu úradu.
	
(2)	Poskytnuté dotácie podliehajú aj vecnému preskúmaniu, ktoré je zamerané na realizáciu podporovaných aktivít predovšetkým z účelového a kvalitatívneho hľadiska. Preskúmanie sa  môže uskutočniť formou priamej účasti na podujatí, telefonickým preverením realizácie podujatia alebo spätným preverením u realizátora podujatia.

(3)	Vyúčtovanie je základnou podmienkou pre prípadné poskytnutie dotácie v nasledujúcom rozpočtovom roku a musí obsahovať tieto samostatné časti:
a)	finančné vyúčtovanie poskytnutej dotácie,
b)	vecné vyhodnotenie projektu.

(4)	Finančné vyúčtovanie poskytnutej dotácie tvorí:
a) vyúčtovanie dotácie, vrátane kópií bankových výpisov (v prípade hotovostného styku kópie pokladničných dokladov), dokladu o odvedení výnosov z poskytnutých prostriedkov poskytovateľovi, dokladu o vrátení nevyčerpanej dotácie poskytovateľovi; ak je prijímateľ dotácie registrovaným platcom dane z pridanej hodnoty, táto nie je pri vyúčtovaní dotácie považovaná za oprávnený výdavok (príloha č. 1 zmluvy o poskytnutí dotácie),
b) vyúčtovanie spolufinancovania projektu (príloha č. 2 zmluvy o poskytnutí dotácie).

(5)	Vecné vyhodnotenie projektu (príloha č. 3 zmluvy o poskytnutí dotácie) tvorí  písomnú správu s podrobným zhodnotením účelu, priebehu realizácie a v jednotlivých podprogramoch aj nasledovné náležitosti:

podprogram 1.1  
•	správu o naplnení účelu dotácie, dodržaní  termínu a miesta konania podujatia, informáciu o počte návštevníkov príp. účastníkov a o cene vstupenky, v prípade  výskumu záverečná správa v štátnom jazyku (v rozsahu min. 10 strán), vedecká štúdia, alebo iná forma zodpovedajúca príslušnému predmetu výskumného procesu (napr. fotodokumentácia, videodokumentácia, audiodokumentácia, hudobná transkripcia, vyhodnotenie dotazníkov a pod.) 
•	minimálne 15 dní pred realizáciou podporeného projektu poslať pozvánku, ktorá má byť zreteľne označená textom: Realizované s finančnou podporou Úradu vlády Slovenskej republiky – program Kultúra národnostných menšín 2011
podprogram 1.2	
•	informáciu o výške nákladu periodika (počte vydaných kusov), počte predplatiteľov, počte odberateľov, remitende, dodržaní periodicity (počte čísel vydaných za rok, počet dvojčísiel za rok), predajnej cene a o dodržaní plánovaných parametrov
•	označiť každý výtlačok periodika, resp. elektronické periodikum zreteľne textom: Realizované s finančnou podporou Úradu vlády Slovenskej republiky – program Kultúra národnostných menšín 2011
podprogram 1.3 
•	informáciu o výške nákladu publikácie (počte vydaných kusov); cene publikácie;  dostupnosti v kníhkupectvách, spôsobe zabezpečenia distribúcie, o počte predaných kusov v roku vydania, o percentuálnej/reálnej participácii úradu vlády na nákladoch vydania, výške finančnej podpory z iných zdrojov; priložiť dva kusy knižnej publikácie, CD, resp. DVD (1 ako súčasť vyúčtovania, 1 na prezentačné účely úradu vlády)
•	označiť každý výtlačok knižnej publikácie, CD, DVD a web stránku zreteľne textom: Realizované s finančnou podporou Úradu vlády Slovenskej republiky – program Kultúra národnostných menšín 2011
podprogram 1.4 
•	správu o naplnení účelu dotácie, dodržaní  termínu a miesta konania podujatia, informáciu o počte návštevníkov prípadne účastníkov a o cene vstupenky, v prípade  výskumu záverečná správa v štátnom jazyku (v rozsahu min. 10 strán), vedecká štúdia, alebo iná forma zodpovedajúca príslušnému predmetu výskumného procesu (napr. fotodokumentácia, videodokumentácia, audiodokumentácia, hudobná transkripcia, vyhodnotenie dotazníkov a pod.) 
•	minimálne 15 dní pred realizáciou podporeného projektu poslať pozvánku, ktorá musí byť zreteľne označená textom: Realizované s finančnou podporou Úradu vlády Slovenskej republiky – program Kultúra národnostných menšín 2011.

Vecné vyhodnotenie môže obsahovať: fotodokumentáciu, dokumentáciu o mediálnom ohlase, prezentáciu na DVD, zoznam účastníkov atď.

(6)	Pri informovaní masmédií o podporenom projekte, na ktorý bola dotácia poskytnutá a pri spoločenských akciách konaných v súvislosti s týmto projektom alebo inej jeho propagácii je žiadateľ povinný uviesť, že bol spolufinancovaný z dotačného programu Úradu vlády Slovenskej republiky.